Document ID: 32012R0061

REGULAMENTUL DE PUNERE ÎN APLICARE (UE) NR. 61/2012 AL COMISIEI
din 24 ianuarie 2012
de modificare a Regulamentului (CE) nr. 891/2009 în ceea ce privește administrarea zahărului concesii CXL
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 144 alineatul (1), articolele 148 și 156 coroborate cu articolul 4,
întrucât:
(1)
Articolul 7 alineatul (4) din Regulamentul (CE) nr. 891/2009 al Comisiei din 25 septembrie 2009 privind deschiderea și gestionarea anumitor contingente tarifare comunitare în sectorul zahărului (2) prevede că, în cazul zahărului concesii CXL cu numerele de ordine 09.4317, 09.4318, 09.4319 și 09.4321 (în funcție de țară) și al zahărului din Balcani, cererile de licențe de import trebuie însoțite de licența de export în original.
(2)
Pentru zahărul concesii CXL cu numărul de ordine 09.4320 (orice țară terță), prezentarea licenței de export nu este necesară.
(3)
Prin simplificarea cerințelor administrative pentru a avea acces la zahărul concesii CXL pentru importurile în Uniune prin eliminarea cerinței de prezentare a licenței de export pentru concesii specifice fiecărei țări, este posibil să se încurajeze concurența între operatori și să se asigure o funcționare mai armonioasă a pieței. Întrucât punerea în liberă circulație va continua să fie condiționată de prezentarea unui certificat de origine, această simplificare poate fi obținută fără a se aduce atingere posibilității ca statele membre să ia măsurile necesare pentru a se asigura că tranzacțiile au fost efectuate corect.
(4)
Pentru a asigura o tranziție fără dificultăți la cerințele administrative simplificate, este oportun să se prevadă amânarea aplicării lor până la 1 februarie 2012.
(5)
Prin urmare, Regulamentul (CE) nr. 891/2009 trebuie modificat în consecință.
(6)
Comitetul de gestionare a organizării comune a piețelor agricole nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
La articolul 7 din Regulamentul (CE) nr. 891/2009, alineatul (4) se înlocuiește cu următorul text:
„(4) În cazul zahărului din Balcani, cererile de licențe de import sunt însoțite de licența de export în original, în conformitate cu modelul din anexa II, eliberată de autoritățile competente ale țării terțe în cauză. Cantitatea menționată în cererile de licențe de import nu poate depăși cantitatea indicată în licențele de export.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 februarie 2012.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 ianuarie 2012.

Labels: 10
3
17